**Marion Mitchell Morrison** (26. toukokuuta 1907 Winterset, Iowa, Yhdysvallat – 11. kesäkuuta 1979 Los Angeles, Kalifornia, Yhdysvallat), taiteilijanimeltään **John Wayne**, oli yhdysvaltalainen elokuvanäyttelijä ja elokuvaohjaaja.

Wayne tuli tunnetuksi etenkin sankarin rooleistaan lännenelokuvissa ja sotaelokuvissa. Hän näytteli pääroolissa 142 elokuvassa, joissa hän edusti lähes aina oikeutta ja hyvyyttä. Hän sai parhaan miespääosan Oscar-palkinnon vuonna 1969.

Varhainen elämä
---------------

John Wayne syntyi 26. toukokuuta 1907 Wintersetissä Iowassa. Hänen äitinsä Mary (Molly) Brown oli irlantilaista sukua ja syntynyt Nebraskassa. Waynen isä Clyde Morrison oli skottilaista sukua ja syntynyt Illinoisissa. Clyden isä Marion Mitchell Morrison oli taistellut Yhdysvaltain sisällissodassa. Wayne kasvatettiin presbyteeriksi.

Ristimänimekseen Wayne sai nimen Marion Robert Morrison. Kun hänelle syntyi pikkuveli, hänen vanhempansa antoivat tälle nimeksi Robert ja vaihtoivat Marionin toiseksi etunimeksi Mitchell. Hän oli viralliselta nimeltään Marion Mitchell Morrison elämänsä loppuun asti.

Morrisonit muuttivat Kaliforniaan vuonna 1914. Aluksi he asuivat alkeellisessa tuvassa ja yrittivät viljellä maata karulla, kalkkarokäärmeitä kuhisevalla seudulla Antelope Valleyssa Los Angelesin pohjoispuolella. Siellä Wayne oppi ratsastamaan, sillä matka lähimpään kylään oli pitkä. Kaksi vuotta myöhemmin perhe muutti Glendaleen, Los Angelesin esikaupunkiin, missä Clyde Morrison sai työtä apteekista. Koulunkäynnin ohella Wayne jakoi lehtiä, toimi apteekin lähettinä ja teki muita sekalaisia töitä.

Koulussa Waynea kiusattiin Marion-etunimestään, sillä se oli yleinen naisen nimi. Paikalliset palomiehet alkoivat pian kutsua paloaseman ohi kouluun kulkenutta Waynea lempinimellä Duke, koska tämä kulki aina samannimisen airedalenterrierinsä kanssa. Wayne piti Dukesta nimenä enemmän kuin Marionista, joten hän käytti yksityiselämässään kutsumanimeä Duke Morrison elämänsä loppuun saakka. Häneen myös viitataan nimellä Duke Morrison yhden varhaisen elokuvansa *Words and Music* (1929) alkuteksteissä.

Nuoren Waynen vapaa-ajan täytti järjestötoiminta. Wayne oli aktiivinen partiopoikien ja NMKY:n jäsen vuodesta 1919 alkaen. Vuonna 1922 hän liittyi jäseneksi myös vapaamuurareiden Order of DeMolay -nuorisojärjestöön ja kävi heidän kokouksissaan kerran viikossa. Hän kävi myös elokuvissa neljä tai viisi kertaa viikossa.

Wayne kävi Glendalen high schoolia vuosina 1921–1925. Hän pelasi koulunsa amerikkalaisen jalkapallon joukkueessa. Valmistuttuaan high schoolista Wayne pyrki laivastoakatemiaan mutta ei tullut hyväksytyksi. Hän aloitti sen jälkeen lakiopinnot Etelä-Kalifornian yliopistossa. Hän oli päässyt yliopistoon jalkapallostipendillä, ja hän pelasi yliopiston joukkueessa. Kun Wayne loukkasi vuonna 1927 olkapäänsä, hänet pudotettiin jalkapallojoukkueesta ja hän joutui jättämään yliopiston menetettyään urheilijastipendinsä.

Elokuvauran alkuvuodet
----------------------

Wayne oli kohdannut yliopistoaikoinaan elokuvatähti Tom Mixin, joka antoi vaihtokauppana jalkapallolipuista hänelle töitä lavastemiehenä Foxin tuottamissa lännenelokuvissa. Waynen jalkapallovalmentaja Howard Jonesilla oli myös tapana hankkia pelaajilleen kesätöitä elokuvateollisuuden parista. Wayne esiintyikin jalkapallojoukkueensa kanssa joissain elokuvissa.

Jätettyään yliopiston Wayne palasi töihin Foxille, missä hän pääsi muun muassa avustamaan John Fordin ohjaamissa elokuvissa. Hän esiintyi joissain elokuvissa myös pienissä taustanäyttelijän rooleissa. Vuoden 1929 musikaalielokuva *Words and Music* oli ensimmäinen, jonka alkuteksteissä hänen nimensä mainittiin. Wayne esitti elokuvassa opiskelijaa.

Kun ohjaaja Raoul Walsh otti Waynen, silloin vielä nimeltään Duke Morrison, elokuvaansa *Suuri lännen tie* (1930), elokuvayhtiö Fox halusi Morrisonille sopivamman esiintyjänimen. Studiojohtaja ehdotti vapaussodan kenraali "Mad" Anthony Waynen nimeä. Keskustelun jälkeen etunimeksi päätettiin ottaa John.

*Suuri lännen tie* ei menestynyt, joten tuotantoyhtiö Fox antoi Waynen sopimuksen raueta. Wayne jatkoi pienen budjetin lännenelokuvissa näyttelemistä ja hioi samalla hahmoaan.

Menestyksen vuodet
------------------

John Ford otti Waynen lännenelokuvaansa *Hyökkäys erämaassa* (1939). Wayne esitti elokuvassa Ringo Kidiä, jossa näkyi jo Waynen lännenhahmon tyypilliset piirteet: kovuus, rehellisyys, urheus ja lakonisen laahustava tyyli. Elokuvan myötä Waynen ura lähti nousuun. Hän esiintyi 1940-luvun ja 1960-luvun alun välillä useissa menestyselokuvissa, joista moni oli Fordin ohjaama. Niistä useat olivat lännenelokuvia, mutta Wayne näytteli myös joissain sotaelokuvissa. Waynen tähti alkoi laskea 1960-luvulla kun hänen esittämänsä yksinkertaisen miehekkäät ja isänmaalliset hahmot menettivät elokuvayleisön suosiota. Hän voitti kuitenkin parhaan miespääosan Oscar-palkinnon elokuvasta *Kova kuin kivi* (1969).

Waynen ensimmäinen ohjaustyö oli *Alamo* (1960). Hän myös näytteli elokuvassa, mutta ei kuitenkaan saanut työstään suurta kiitosta arvostelijoilta. Waynen ohjaama *Vihreät baretit* (1968) menestyi hyvin, mutta sai kriitikoilta arvostelua kliseisyydestään ja Vietnamin sodalle myönteisestä propagandistisuudestaan.

Waynen viimeinen elokuva oli *Revolverimies* (1976), jossa hän esitti syöpään kuolevaa revolverisankaria.

Harris Pollsin joulukuussa 2008 tekemän kyselytutkimuksen mukaan Wayne on Yhdysvaltain kolmanneksi suosituin näyttelijä..

Valikoitu filmografia
---------------------

John Wayne elokuvassa *Etsijät* (1956).
*Pääartikkeli: John Waynen filmografia*
* *Hyökkäys erämaassa* (1939)
* *Vaitelias mies* (1952)
* *Hondo, yksinäinen vaeltaja* (1953)
* *Etsijät* (1956)
* *Rio Bravo* (1959)
* *Hatari* (1962)
* *Mies joka ampui Liberty Valancen* (1962)
* *Kova kuin kivi* (1969)
* *Revolverimies* (1976)

Yksityiselämä
-------------

John Wayne oli ankara kommunismin vastustaja ja Vietnamin sodan puoltaja. Wayne tunnustautui julkisesti myös valkoisen ylivallan kannattajaksi, omien sanojensa mukaan kunnes mustat voitaisiin opettaa yhteiskuntakelpoisiksi ihmisiksi. Hänen vahva isänmaallisuutensa teki hänestä Yhdysvalloissa monen silmissä kansallissankarin; 72-vuotispäivänään vain vähän ennen kuolemaansa hän saikin Yhdysvaltain Kongressin kultamitalin.

Wayne oli kolme kertaa naimisissa, ja hänen viimeinen avioliittonsa kesti hänen kuolemaansa asti. Hänellä oli seitsemän lasta: neljä ensimmäisestä ja kolme kolmannesta avioliitostaan. Hänen poikansa Patrick Wayne (s. 1939) on elokuvanäyttelijä.

Wayne oli vapaamuurarien jäsen.

Sairaudet ja kuolema
--------------------

Waynellä diagnosoitiin keuhkosyöpä vuonna 1964. Hänen toinen keuhkonsa poistettiin ja hän toipui.

Vuonna 1979 Waynella todettiin sappirakkoleikkauksen yhteydessä pitkälle edennyt mahasyöpä, johon hän kuoli 11. kesäkuuta samana vuonna.

Lähteet
-------

* Munn, Michael: *John Wayne: The Man Behind the Myth*. New American Library, 2004. ISBN 0-451-21244-4.
* Roberts, Randy & Olson, James Stuart: *John Wayne: American*. Free Press, 1995. ISBN 0-02-923837-4.

### Viitteet

1. ↑  Elonet: Elonet – John Wayne  8. tammikuuta 2008. Elonet. Viitattu 8. tammikuuta 2008. (suomeksi)
2. ↑  Laura Bly: John Wayne rides again, in California and Iowa  8. tammikuuta 2008. USA Today. Viitattu 8. tammikuuta 2008. (englanniksi)
3. ↑  Media of John Wayne IMDB
4. ↑  Munn 2004, s. 8–9.
5. 1 2  Munn 2004, s. 10–13.
6. 1 2 3 4  Bryan Enk: New Book Explores the Secrets Behind John Wayne’s Many Names *Yahoo Entertainment*.  28.3.2014. Viitattu 6.5.2020.
7. ↑  Roberts & Olson 1995, s. 39–40.
8. ↑  DeMolay International – Hall of Fame. Demolay.org. (Arkistoitu – Internet Archive)
9. ↑  Roberts & Olson 1995, s. 40–41.
10. ↑  Roberts & Olson 1995, s. 42.
11. ↑  Munn 2004, s. 10–18.
12. ↑  Munn 2004, s. 18–19.
13. 1 2  Munn 2004, s. 16–22.
14. ↑  John Wayne. DeMolay International. (Arkistoitu – Internet Archive)
15. ↑  John Wayne Biography Johnwayne.com.
16. 1 2 3  This Day in History : 1907 : John Wayne is born History.com. Viitattu 3.3.2015.
17. ↑  John Wayne : Film Actor (1907–1979) Biography.com. Viitattu 3.3.2015.
18. ↑  Denzel Washington is America’s Favorite Movie Star: Clint Eastwood is second, followed by John Wayne and Will Smith tied for third[vanhentunut linkki] (PDF)
19. ↑  California lawmakers reject John Wayne Day over racist statements The Guardian.
20. ↑  Duke, an American Hero NY Times.
21. ↑  Tunnettuja vapaamuurareita - Kuninkaantien Kilta ry Viitattu 7.9.2012
22. 1 2  Rochman, Sue: The Duke's Final Showdown CR Magazine.  Arkistoitu 17.1.2012. Viitattu 18.12.2012.

Kirjallisuutta
--------------

* John Wayne -teemanumero, *Filmihullu* 3/2007

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **John Wayne**.

Wikisitaateissa on kokoelma sitaatteja aiheesta ***John Wayne***. 

* Virallinen kotisivu (englanniksi)
* John Wayne Elonetissä.
* John Wayne Internet Movie Databasessa. (englanniksi)
* John Wayne NNDB:ssä
* John Waynen syöpäyhdistys (englanniksi)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Chile
* Espanja
* Ranska
* BnF data
* Katalonia
* Saksa
* Israel
* Yhdysvallat
* Latvia
* Japani
* Tšekki
* Australia
* Korea
* Kroatia
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Biographie
* Trove
* Elonet
* Yle

 |
|  |
| Muut | 
* Europeana
* NARA
* SNAC
* IdRef

 |

 |